Albinoelgen Albin lever fortsatt

(VG Nett) VG Netts lesere døpte albinoelgen Albin for fem år siden. Her er siste nytt om skogens hvite konge.

Masha Dundic

8. september 2011

Artikkelen er over ni år gammel

I 2006 skrev VG Nett om albinoelgen som vandrer rundt i skogene i Østfold. Først ble han døpt Albin av VG Netts lesere etter en avstemning. Så ble han kjendis i både Norge og utlandet. Nå seks år gammel og med ti tagger i geviret, trives han fortsatt i Våler kommune i Østfold.

VGTV: Se de nye opptakene av Albin

- Det er nok ikke alle som er enige i det å frede Albin men alle jaktlag har latt ham være i fred, sier jegeren Oddbjørn Onsaker fra Våler.

Artikkelen fortsetter under bildet.

ALBIN I 2006: - Det er nok ikke alle som er enige i det å frede Albin men alle jaktlag har latt ham være i fred, sier jegeren Oddbjørn Onsaker fra Våler. Foto: Oddbjørn Onsaker

- Jeg har møtt på Albin mange ganger under jaktsesongen, på det nærmeste sto jeg bare seks-sju meter fra ham. Da ga jeg ham beskjed om at han måtte snu, ler Onsaker.

Jegeren forteller at gjennomsnittsalderen for en elg ikke er mer enn fire-fem år, men på grunn av denne fredningen, tipper han at Albin kan bli så gammel som 24-25 år.

Virker tam

- Albin kjenner riktignok ikke til kommunegrensene. Noen ganger tar han turen til Spydeberg, men kommer alltid tilbake til Våler.

Oddbjørn Onsaker har hatt besøk av elgen i hagen sin mange ganger.

- Han virker litt tam og har spist opp epletreet jeg plantet for noen år siden. Det har ikke blitt mange epler på meg, sier Onsaker.

Nesten en turistattraksjon

Onsaker, som filmet Albin onsdag kveld, forteller at det har vært mange som har kjørt innom kommunen i sommer og speidet etter den uvanlige elgen.

- Folk er kjempeinteressert i å få et glimt av ham. I tillegg går det rykter om en hvit kalv i skogene her, men ingen kan si det for sikkert, for vi har ikke sett Albin med noen kjæreste.

Elgjakta starter 5. oktober, men albinoelgen kan nok føle seg trygg ettersom han oppholder seg for det meste i området til Sætra elglag. Og der er Oddbjørn Onsaker medlem.

Publisert: 08.09.11 kl. 17:45

Les også

Mer om Utrolige historier Dyr